Ace glo uit NUK-vergadering geskop | Maroela Media
Ace glo uit NUK-vergadering geskop
Ace Magashule, geskorste sekretaris-generaal van die ANC, is volgens berigte nie toegelaat om die party se nasionale uitvoerende komitee (NUK)-vergadering by te woon nie.
Die vergadering vind aanlyn plaas en was glo reeds 'n paar minute aan die gang toe daar opgemerk is dat Magashule deel is van die vergadering waarna hy verwyder is.
Die vergadering het vandag begin en sal tot Maandag duur. Pule Mabe, ANC-woordvoerder, het vroeër gesê verskeie sake sal tydens die vergadering bespreek word, insluitend die verslae van die party se integriteitskommissie en die implementering van resolusies en riglyne vir partylede om opsy te staan.
Die ANC het na afloop van sy vorige NUK-vergadering opnuut gesê alle lede wat van korrupsie of ander ernstige misdade aangekla word, moet binne 30 dae opsy staan anders word hul geskors.
Magashule, wat van korrupsie aangekla word, het egter nie opsy gestaan nie en is verlede week uit die regerende party geskors. Hy het 'n brief ontvang wat lui dat hy van 3 Mei tydelik geskors word, hangende die finale uitslag van die strafsaak teen hom. Magashule is met volle voordele geskors.
Hy het egter teruggekap en sy onmiddellike appèl teen sy skorsing aangekondig. Magashule het ook verder gegaan en Ramaphosa uit die ANC "geskors".
Magashule het ook volgehou dat hy die naweek se NUK-vergadering sal bywoon.
In 'n onderhoud met die openbare uitsaaier Vrydag het Magashule volgehou hy het "niks verkeerd gedoen nie" en dat hy om die rede nie opsy sal staan nie.
"Ek was en sal 'n gedissiplineerde lid van die ANC bly. Ek sal doodgaan in die ANC," het hy tydens die uur lange onderhoud gesê. "Ek het nog nooit 'n sent van die regering of die mense van Suid-Afrika gevat nie."
Magashule het ook gesê die resolusie rakende die opsystaan-kwessie word misbruik om van hom ontslae te raak.
Hulde gebring aan twee wat in heli-ongeluk sterf
Ses rowers dood in skietgeveg met polisie
Joh hy lieg mos deur sy tande en sal alles ontken. Hy verstaan ook nie die woord integriteit nie hel man. Klimraam het al voor skool gebreek eish